金像獎2024︱謝咏欣透露現正籌拍新作 吳慷仁:做個有諗法嘅演員
香港年度影壇盛事「第42屆香港電影金像獎」頒獎典禮昨日(14日)舉行,一共頒發19項大獎。全晚觸目演技獎項「最佳新演員」獎,由謝咏欣憑《但願人長久》的演出奪得,此前謝咏欣已於「台北金馬獎」及「香港電影導演會年度頒獎典禮」上獲得同等殊榮!謝咏欣及吳慷仁於金像獎會後出席《但願人長久》慶功宴,並於宴上接受《香港01》訪問。
Yoyo謝咏欣於慶功宴受訪時,笑言自己竟遺漏感謝重要的家人:「我未多謝嗲吔媽咪!我好愛你哋㗎!(家人支持繼續向電影發展?)好支持!無論我去做咩決定佢哋都好支持我!所以我真係好開心。(向家人分享未來計劃?)佢哋晚晚都會問我,同埋會睇返以前啲片!」
至於《但願人長久》戲中的爸爸吳慷仁,亦表示對這位女兒無限支持:「當然支持佢!佢係一個天生嘅演員喎!我對佢今次金像奬得獎真係好有信心!」更即場大讚Yoyo:「我識佢哋時候係兩年前,都好似小朋友,而家係大女仔!好靚女!(演技上的貼士?)唔需要喇!佢係天才!好有自己嘅諗法、做一個有自己諗法嘅演員!」謝咏欣亦稍稍透露目前正籌備新作:「我有籌備緊!(作品類型?)搞笑輕鬆啲嘅角色!(角色形象?)係活潑少女!」
吳慷仁憑《但願人長久》提名「最佳男配角」卻與獎座擦肩而過,慷仁表示不感失望:「唔會嘅!完全唔會!(影響打卡心情?)我有同姜大衞先生打招呼!我覺得佢演得好好,佢都有同我講,叫我再加油,我心裡面真係好高興!都有同謝君豪先生打招呼!」